A BIZOTTSÁG 1194/2004/EK RENDELETE
(2004. június 28.)
a lengyel állami tartalékokból származó, maximálisan 300 000 tonna mennyiségű búza eladásánál alkalmazandó átmeneti intézkedésekről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaságnak, az Észt Köztársaságnak, a Ciprusi Köztársaságnak, a Lett Köztársaságnak, a Litván Köztársaságnak, a Magyar Köztársaságnak, a Máltai Köztársaságnak, a Lengyel Köztársaságnak, a Szlovén Köztársaságnak és a Szlovák Köztársaságnak az Európai Unióhoz történő csatlakozásáról szóló szerződésre,
tekintettel a Cseh Köztársaságnak, az Észt Köztársaságnak, a Ciprusi Köztársaságnak, a Lett Köztársaságnak, a Litván Köztársaságnak, a Magyar Köztársaságnak, a Máltai Köztársaságnak, a Lengyel Köztársaságnak, a Szlovén Köztársaságnak és a Szlovák Köztársaságnak az Európai Unióhoz történő csatlakozásáról szóló okmányra és különösen annak 41. cikk (1) bekezdésére,
mivel:
(1)
A mezőgazdasági termékek kereskedelme tekintetében a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozása következtében elfogadandó átmeneti intézkedésekről szóló 2003. november 10-i 1972/2003/EK bizottsági rendelet (1) 6. cikkének megfelelően a lengyel hatóságok tájékoztatták a Bizottságot azon szándékukról, miszerint maximálisan 300 000 tonna mennyiségű, állami tartalékokból származó búzát kívánnak piacra vinni rotációs eljárás keretein belül.
(2)
Egy ekkora búzamennyiség értékesítése a közösségi gabonapiacon zavart kelthet. Ezen körülményre tekintettel szükségesnek mutatkozik, a gazdasági alanyok egyenlő bánásmódban való részesítésének és a piaci feltételek tiszteletben tartásának érdekében, hogy átmeneti jelleggel a piacravitel feltételeinek rögzítését célzó intézkedések kerüljenek elfogadásra, amelyek hasonlóak az intervenciós hivatalok birtokában lévő gabonafélék értékesítési eljárásának és feltételeinek megállapításáról szóló, 1993. július 28-i 2131/1993/EGK bizottsági rendeletben (2) rögzített feltételekhez.
(3)
Egy ilyen búzatartalék esetleges ismételt felhalmozása szintén zavart kelthet a közösségi piacon, ezért meg kell határozni egy eljárást, amelynek keretében a Bizottság jóváhagyja az újrafelhalmozás menetét.
(4)
A jelen rendeletben rögzített intézkedések összhangban vannak a Gabonapiaci Irányítóbizottság álláspontjával,
ELFOGADTA EZT A RENDELETET:
1. cikk
Ezen rendelet meghatározza, átmeneti jelleggel, a 2004. május 1-jén a lengyel hatóságok birtokában levő, az állami tartalékokból származó maximálisan 300 000 tonna mennyiségű búza értékesítésének szabályait és az ezen búzatartalék esetleges újrafelhalmozására vonatkozó szabályokat.
2. cikk
A lengyel tartalékok kezeléséért felelős ügynökség, amelynek adatait a melléklet tartalmazza, 2004. augusztus 31-ig folyamatos pályázati eljárás útján értékesíti az 1. cikkben említett búzát a közösségi piacon.
E rendelet értelmében pályázati eljárás alatt az érdekeltek ajánlattételre való felhívása értendő, amit követően azzal a személlyel kerül sor szerződéskötésre, akinek az ajánlata a legelőnyösebb, valamint megfelel az ezen rendeletben foglaltaknak.
3. cikk
A 2. cikk első albekezdésében említett ügynökség pályázati felhívást tesz közzé, legalább három nappal az első ajánlattételi határidő lejárta előtt.
A pályázati felhívásban különösen a következők kerülnek meghatározásra:
a)
az ajánlatok benyújtásának határideje minden részpályázatra vonatkozóan, valamint az a cím, amelyre az ajánlatokat be kell nyújtani,
b)
az ajánlatban feltüntetendő minimális mennyiség,
c)
az igényelt garanciák és ezek felszabadításának feltételei,
d)
az egyes tételek alapvető fizikai és technológiai paraméterei,
e)
a tárolási hely, valamint a tároló neve és címe,
f)
a fizetési feltételek.
Az első részpályázat tekintetében az ajánlattételi határidő a jelen rendeletnek az Európai Unió Hivatalos Lapjában történő közzétételét követő ötödik munkanapon jár le.
4. cikk
A kiválasztott ajánlatnak meg kell felelnie a tárolás helye szerinti piacon, illetve ennek hiányában az ahhoz legközelebb eső piacon az azonos minőségű, reprezentatív mennyiségű gabona tekintetében megállapított árnak, figyelembe véve a szállítási költségeket. A kiválasztott ajánlat nem lehet alacsonyabb 108,76 euró/tonnánál.
5. cikk
A 2. cikk első albekezdésében említett ügynökség megtesz minden szükséges intézkedést annak érdekében, hogy az érdekeltek az ajánlat benyújtása előtt, meggyőződhessenek az értékesített gabona minőségéről.
6. cikk
A 2. cikk első albekezdésében említett ügynökség haladéktalanul tájékoztatja valamennyi pályázót a pályázat eredményéről. Az említett tájékoztatástól számított három munkanapon belül ajánlott levélben vagy írásos távközlési úton továbbít a sikeres pályázóknak egy a pályázatnyertességükre vonatkozó nyilatkozatot.
7. cikk
A 2. cikk első albekezdésében említett ügynökség legkésőbb az ajánlattételi határidő lejártát követő hét keddjén tájékoztatja a Bizottságot az egyes eladott tételek mennyiségéről, valamint átlagáráról.
8. cikk
A jelen rendeletben meghatározott búzatartalékok esetleges ismételt felhalmozásának mikéntje a Bizottság előzetes jóváhagyásának tárgyát képezi, elkerülendő bárminemű zavart a közösségi gabonapiacon.
9. cikk
Ez a rendelet az Európai Unió Hivatalos Lapjában történő kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. június 28-án.